আবার আক্রমণাত্মক মমতা। নোটবাতিলের পরে প্রথমেই প্রতিবাদে সরব হন বাংলার মুখ্যমন্ত্রী মমতা বন্দ্যোপাধ্যায়। ৫০ দিন পরে জাতির উদ্দেশে মোদীর দ্বিতীয় ভাষণেরও প্রায় সঙ্গে সঙ্গে গর্জে উঠলেন তৃণমূলনেত্রী।
নোটবাতিলের পরে দিল্লিতে গিয়ে প্রধানমন্ত্রীর কাছে তিন দিনের মধ্যে সিদ্ধান্ত ফিরিয়ে নেওয়ার দাবি তোলেন। সে অভিযোগের কোনও জবাবই দেননি মোদী। বরং উপেক্ষাই করে গিয়েছেন। শনিবার দেশের প্রায় সব ক্ষেত্রের মধ্যবিত্ত ও গরিবদের জন্য এক ডজন সুবিধা ঘোষণা করার পরে সেটাকেই অস্ত্র হিসেবে তুলে ধরলেন মমতা। মোদীর ভাষণ শেষ হওয়ার প্রায় সঙ্গে সঙ্গেই একের পর এক টুইট করেন মমতা। প্রতিটিতেই আক্রমণ করেছেন নরেন্দ্র মোদীকে।
প্রথম দু’টি টুইটে ব্যঙ্গের সুরে মমতা বলেছেন ‘ডিমনিটাইজেশন’ শেষ হয়ে দেশে ‘ডিমোদীটাইজেশন’ শুরু হল। ২০১৭ সালটা দেশবাসীর কাছে মোদী হঠাও-এর বছর হওয়া উচিত। এর পরের টুইটে তাঁর প্রশ্ন, প্রধানমন্ত্রী এই ৫০ দিনে কত কালো টাকা উদ্ধার হয়েছে তা বললেন না কেন? ৫০ দিনের দুর্ভোগের পরে দেশ কী পেল?
এখানেই না থেমে মমতা লিখেছেন ‘আসল উদ্দেশ্য কালো টাকা উদ্ধার থেকে সরে গিয়ে প্রধানমন্ত্রী যেন অর্থমন্ত্রীর পদে বসেছেন আর আগাম বাজেট বক্তৃতা পেশ করলেন।’ এর পরে মমতা লেখেন, ‘তাই অর্থমন্ত্রীকে এই প্রাক-বাজেট বক্তব্য পেশের সময়ে দেখা গেল না।’ এর পরে মমতা বন্দ্যোপাধ্যায় প্রধানমন্ত্রীকে উদ্দেশ্য করে লেখেন— ‘মোদীবাবু, ফাঁকা হাড়িতে শব্দ বেশি হয়।’